Сельская гаспадарка Бразіліі

На працягу ўсёй гісторыі Бразіліі сельская гаспадарка гуляла вялікую ролю ў эканоміцы краіны. Сёння аграрны сектар застаецца найважнейшай галіной гаспадаркі, складаючы 6,6 % ВУП і даючы (разам з харчовай прамысловасцю) амаль палову кошту экспарту тавараў. На працягу апошніх 150 гадоў краіна з’яўляецца найбуйнейшым у свеце вытворцам кавы. Сённяшняя Бразілія — сустветны лідар па вытворчасці цукру і вырошчванні апельсінаў, пагалоўю буйной рагатай жывёлы. Таксама Бразілія ўваходзіць у лік буйнейшых вытворцаў кукурузы, бананаў, соі, касавы, бразільскага арэха, сізаля і папаі. Найлепшым узроўнем развіцця сельскай гаспадаркі адрозніваюцца паўднёвы і паўднёва-ўсходні раёны. Паўночны і цэнтральна-заходні раёны слаба асвоеныя, паўночна-ўсходні пакутуе ад працяглых засух. Сельскагаспадарчае асваенне тэрыторыі выклікае абязлесенне, у першую чаргу, у Амазоніі, дзе вялізарныя плошчы экватарыяльнага лесу расчышчаюцца агнём пад патрэбы жывёлагадоўлі. Урад Лулы да Сілвы спыніў стымуляванне фермераў-мігрантаў і пастрожыў адказнасць за нанясенне шкоды лясам.

 Гісторыя сельскай гаспадаркі 
У 16 стагоддзі вядучай сельскагаспадарчай культурай Бразіліі становіцца цукровы трыснёг, у 19 стагоддзі адбываецца "кававы бум". Асаблівасці вырошчвання трыснягу і кавы вызначылі плантацыйны характар бразільскай сельскай гаспадаркі. У канцы ХІХ - пач ХХ ст. Бразілія зведала яшчэ адзін бум — каўчукавы, але ўжо ў 1920-я асноўным рэгіёнам вырошчвання гевеі стала Паўднёва-Усходняя Азія. У перыяд кіраўніцтва Варгаса (1930-я) поспехі сельскай гаспадаркі прывялі да таго, што Бразілію сталі называць "сусветным хлебным кошыкам". У пачатку ХХІ стагоддзя імкліва расце валавы збор цукровага трыснягу, соі і кукурузы, што звязана з палітыкай забеспячэння энергетычнай бяспекі і попытам на сусветным рынку.

 Раслінаводства 
Асноўнымі збожжавымі культурамі з’яўляюцца кукуруза (3 месца ў свеце) і рыс (1-е месца па-за межамі Азіі). Пшаніца вырошваецца ў самых паўднёвых штатах з субтрапічным кліматам, рыс культывуецца на незаліўных землях. Кава вырошчваецца на ўрадлівых глебах Бразільскага пласкагор'я ў штатах Мінас-Жэрайс і Сан-Паўлу. Да важных тэхнічных культур адносяцца бавоўнік і какава. Какава і трапічныя фрукты вырошчваюцца пераважна ў паўночным раёне.

 Жывёлагадоўля 
Бразілія — сусветны лідар ў такіх напрамках жывёлагадоўлі як вырошванне буйной рагатай жывёлы (218 млн галоў, 1-е месца ў свеце) і свінагадоўля (3-е месца ў свеце, 38 млн галоў). Асноўны рэгіён жывёлагадоўлі — саванны Бразільскага пласкагор'я, глебы якіх не адрозніваюцца ўрадзівасцю.

 + Сельскагаспадарная прадукцыя на 2017 год FAOSTAT
   Прадукцыя  Тысячы тон  Месца ў свеце
   Цукровы трыснёг  758 121  1
   Соя  114 599  2
   Кукуруза  97 721  3
   Маніёк  18 876  5
   Малако  33 490  3 
   Ялавічына  9 550  2
   Свініна  3 824  5
   Апельсіны  17 459  1
   Рыс  12 469  9
   Бананы  6 675  4
   Пшаніца  4 323